**Προκήρυξη ΑΝΤ.ΑΡ.ΣΥ.Α. για το ασφαλιστικό**

[11 Φεβρουαρίου, 2020](https://antarsyaif.wordpress.com/2020/02/11/%cf%80%cf%81%ce%bf%ce%ba%ce%ae%cf%81%cf%85%ce%be%ce%b7-%ce%b1%ce%bd%cf%84-%ce%b1%cf%81-%cf%83%cf%85-%ce%b1-%ce%b3%ce%b9%ce%b1-%cf%84%ce%bf-%ce%b1%cf%83%cf%86%ce%b1%ce%bb%ce%b9%cf%83%cf%84%ce%b9%ce%ba/) / [antarsyaif](https://antarsyaif.wordpress.com/author/antarsyaif/)

**Ανακοίνωση ΑΝΤΑΡΣΥΑ για τον αντισφαλιστικό νόμο Βρούτση-ΝΔ**

* **Κυβέρνηση-ΕΕ-ΔΝΤ-κεφάλαιο νομοθετούν τη διάλυση της κοινωνικής ασφάλισης**
* **Το δρόμο μας δείχνει η Γαλλία: πανεργατική απεργία για να μην περάσει ο νέος αντιασφαλιστικός νόμος**
* **Για δημόσιο αξιοπρεπές ασφαλιστικό σύστημα, με την κατάργηση όλων των αντιασφαλιστικών νόμων**

Η κυβέρνηση της ΝΔ φέρνει τις επόμενες μέρες προς ψήφιση στη Βουλή νέο αντιασφαλιστικό νομοσχέδιο κομμένο και ραμμένο στις επιταγές του ΔΝΤ της Ε.Ε και του ΣΕΒ. Επιταχύνει την προώθηση της αντιασφαλιστικής τομής της ισοπέδωσης συντάξεων και δικαιωμάτων του νόμου Κατρούγκαλου και όλων των αντιασφαλιστικών νόμων της τελευταίας 20ετίας, προετοιμάζοντας παράλληλα το έδαφος για τα επόμενα χτυπήματα.

Το αντισφαλιστικό νομοσχέδιο της κυβέρνησης αποτελεί ένα ακόμη δώρο της κυβέρνησης της Ν.Δ. στις ιδιωτικές ασφαλιστικές επιχειρήσεις και την εργοδοσία, καταργώντας το χαρακτήρα της κοινωνικής ασφάλισης.

* Διατηρεί τη διχοτόμηση της σύνταξης του νόμου Κατρούγκαλου με την «εθνική σύνταξη» – φιλοδώρημα πείνας 384 ευρώ – και την «ανταποδοτική», με τα χαμηλά «ποσοστά αναπλήρωσης», με τον υπολογισμό των εισφορών όλου του εργάσιμου βίου (αντί των πέντε καλύτερων), φτάσαμε στις άθλιες συντάξεις για την μεγάλη πλειοψηφία των συνταξιούχων.
* Διατηρεί τα εξοντωτικά όρια ηλικίας συνταξιοδότησης στα 67 για όλους ή στα 62 με 40 χρόνια εργασίας. Διατηρεί τις μειώσεις στις επικουρικές συντάξεις, που έφτασαν στο 50%, καθώς και στο εφάπαξ όπου αθροιστικά οι περικοπές ξεπέρασαν το 40%.
* Οδηγεί σε πλήρη ιδιωτικοποίηση την επικουρική ασφάλιση καθώς από 1/1/2021, αυτά τα χρήματα θα τα διαχειρίζονται Εναλλακτικοί Διαχειριστές Επενδύσεων, εταιρίες δηλαδή που θα τζογάρουν αυτά τα χρήματα στα χρηματιστήρια, ανοίγοντας τον δρόμο και για τις κύριες συντάξεις.
* Μειώνονται οι εργοδοτικές εισφορές ως «επενδυτικό κίνητρο», ενώ κόβει οριστικά το ΕΚΑΣ.
* Καταργεί οριστικά τη 13η-14η σύνταξη, που περικόπηκαν με τους προηγούμενους αντιασφαλιστικούς Νόμους του 2010-2012.
* Διατηρεί τη λεηλασία που έγινε διαχρονικά στα αποθεματικά των ασφαλιστικών ταμείων (80 δις ευρώ), χωρίς καμία πρόβλεψη για την επιστροφή τους.
* Όχι απλά δεν επεκτείνονται αλλά δρομολογείται η κατάργηση των ΒΑΕ για μια σειρά κατηγορίες εργαζομένων.
* Οι υγειονομικές εισφορές καταληστεύονται υπέρ των ιδιωτικών αλυσίδων μέσα από τη συγκρότηση ενιαίας αγοράς υπηρεσιών υγείας ΕΣΥ-ιδιωτών παρόχων-ασφαλιστικών εταιρειών (ΣΔΙΤ).
* Οι ρυθμίσεις για **αυτοαπασχολούμενους & μπλοκάκια** αποσυνδέουν την ασφάλιση από τα χρόνια εργασίας και το εισόδημα, θεσπίζοντας ξανά τη λογική του «ατομικού κουμπαρά». **Αυξάνουν 30% τις εισφορές για τους φτωχούς αυτοαπασχολούμενους** (που είναι η μεγάλη πλειοψηφία), οι οποίοι επιβαρύνονται αναλογικά πολύ περισσότερο και για τον κλάδο υγείας!!! Η «ελευθερία επιλογής» είναι κάλπικη γιατί η μεγάλη πλειοψηφία θα «σπρωχτεί» στην κατώτερη κατηγορία με εξευτελιστική σύνταξη.

Οι όποιες μικρές αυξήσεις, σε αντίθεση με την προπαγάνδα κυβέρνησης ΜΜΕ, αφορούν μόνο όσους έχουν πάνω από 30 χρόνια εργασίας, ενώ για τους «παλιούς συνταξιούχους θα απορροφηθούν ι από την «προσωπική διαφορά».

Επιπλέον τα ψέματα της κυβέρνησης για τις αυξήσεις στις συντάξεις αποδεικνύονται από το **μειωμένο κατά 226 εκατ. ευρώ (155 εκατ. ευρώ για τις κύριες συντάξεις και 71 εκατ. ευρώ για τις επικουρικές) κονδύλι του φετινού προϋπολογισμού.** ΝΔ και ΣΥΡΙΖΑ έχουν δεσμευτεί, στα πλαίσια του «μεταμνημονιακού προγράμματος επιτροπείας» ότι η συνολική συνταξιοδοτική δαπάνη ως ποσοστό του ΑΕΠ θα μειωθεί από 17,3% το 2016 στο 14% το 2020, στο 13% το 2025 και στο 12,5% το 2030!

Ούτε το επιχείρημα «τι να κάνουμε δεν έχουν λεφτά τα ταμεία» ισχύει καθώς οι φορείς κοινωνικής ασφάλισης εμφανίζουν ένα ματωμένο πλεόνασμα της τάξης του 1 δισ ευρώ το 2018, ενώ ξεπερνάνε τα 72 δις ευρώ οι απώλειες για τους συνταξιούχους από τις μνημονιακές περικοπές!

ΠΑΛΕΥΟΥΜΕ ΓΙΑ ΑΠΟΚΛΕΙΣΤΙΚΑ **ΔΗΜΟΣΙΟ** ΚΑΘΟΛΙΚΟ ΚΑΙ ΑΝΑΔΙΑΝΕΝΕΜΗΤΙΚΟ

ΣΥΣΤΗΜΑ ΚΟΙΝΩΝΙΚΗΣ ΑΣΦΑΛΙΣΗΣ

* Η κοινωνική ασφάλιση δεν είναι μόνο υπόθεση των συνταξιούχων. **Αφορά το σύνολο της εργατικής τάξης, γιατί οι εισφορές για σύνταξη και υγεία αποτελούν μέρος του μισθού, εντάσσονται στη σχέση αξίας εργατικής δύναμης και υπεραξίας που κλέβει το κεφάλαιο.** Η προκλητική π.χ. μείωση των εργοδοτικών εισφορών ως «επενδυτικό κίνητρο κερδοφορίας» μεγεθύνει τον κλεμμένο μισθό από τον εργοδότη και μειώνει το αποθεματικό του εργαζόμενου.
* **Η κοινωνική ασφάλιση είναι υπόθεση του παρόντος, των νέων και παλιών εργαζόμενων. Δεν πρόκειται για «αλληλεγγύη γενεών» αλλά για εργατική ενότητα.** Ιδιαίτερα για την νέα γενιά που με την ανεργία, την επισφάλεια, την ελαστική και ανασφάλιστη εργασία η «ανταποδοτική» ασφάλιση θα οδηγεί στα 384 ευρώ της «εθνικής σύνταξης» και κατιτίς ελάχιστο ακόμα.
* **Η κοινωνική ασφάλιση δεν είναι ατομική, ανταποδοτική υπόθεση ούτε προνόμιο κάποιου κλάδου ή ομάδας εργαζομένων, αλλά συλλογική**. Η λογική της ιδιωτικής ασφάλισης ή του επαγγελματικού ταμείου καταργεί τις συλλογικές συμβάσεις, ενισχύει την κατεύθυνση «παίρνεις ό,τι πληρώνεις» ή καλύτερα ό,τι τζογάρεις.
* **Η κοινωνική ασφάλιση αφορά και την περίθαλψη.** Οι υγειονομικές εισφορές καταληστεύονται υπέρ των ιδιωτικών αλυσίδων μέσα από τη συγκρότηση ενιαίας αγοράς υπηρεσιών υγείας ΕΣΥ-ιδιωτών παρόχων-ασφαλιστικών εταιρειών (ΣΔΙΤ).
* **Η κοινωνική ασφάλιση αφορά και την μάχη ενάντια στο ρατσισμό** και την ανασφάλιστη εργασία των μεταναστών από τα αφεντικά. Χαρτιά και άδεια παραμονής για όλους τους μετανάστες με πλήρη εργασιακά δικαιώματα.

**Μια τέτοια κοινωνική ασφάλιση έχουμε ανάγκη σαν εργαζόμενοι!** Από τέτοιες θέσεις μπορεί η αναμέτρηση του εργατικού κινήματος να είναι νικηφόρα απέναντι στην πολιτική κυβέρνησης- Ε.Ε.- κεφαλαίου.

**ΠΑΛΕΥΟΥΜΕ ΓΙΑ ΤΙΣ ΑΝΑΓΚΕΣ ΜΑΣ**

* Για πραγματικές αυξήσεις στους μισθούς και στις συντάξεις, για επαναφορά της 13ης και 14ης σύνταξης. Αποκατάσταση όλων των συντάξεων στα προ μνημονίων επίπεδα
* Κατάργηση του Νόμου Κατρούγκαλου (Ν. 4387/16) και όλων των αντιασφαλιστικών νόμων.
* Για πλήρη κρατική εγγύηση όλων των συντάξεων και δημόσια, καθολική, υποχρεωτική Κοινωνική Ασφάλιση.
* Όχι στην μείωση των εργοδοτικών εισφορών!
* Για μείωση των ορίων ηλικίας συνταξιοδότησης. Σύνταξη στα 30 χρόνια δουλειάς ή στα 55.
* Όχι δουλειά μέχρι τα βαθιά γεράματα!!!
* Επέκταση και όχι συρρίκνωση των ΒΑΕ.
* Να επιστραφούν στα Ασφαλιστικά Ταμεία όλα τα κλεμμένα. Έκτακτες κρατικές επιχορηγήσεις για τα ταμεία.
* Καμιά σκέψη για ιδιωτικοποίηση της Κοινωνικής Ασφάλισης.
* Δωρεάν περίθαλψη από ένα αποκλειστικά δημόσιο υγειονομικό σύστημα, σε κάθε πολίτη που διαμένει στη χώρα, ντόπιο ή μετανάστη, εργαζόμενο ή άνεργο.

**Καμία αναμονή. Έκτακτες Γ.Σ.** σε όλους τους χώρους δουλειάς, το συντονισμό και την κοινή δράση των ταξικών, αγωνιστικών πρωτοβάθμιων σωματείων σε δημόσιο και ιδιωτικό τομέα, σε σύγκρουση με τα όρια που βάζει ο κυβερνητικός, εργοδοτικός συνδικαλισμός. Για μαχητικές απεργίες τώρα και πανεργατική απεργία και όχι μια ακόμη άσφαιρη διαμαρτυρία ήττας.

**Μπορούμε να νικήσουμε!** Το δρόμο μας το δείχνει η Γαλλία με τις νικηφορές πολύμηνες απεργιακές κινητοποιήσεις που αναγκάζουν το Μακρόν σε συνεχή υποχώρηση.

**Στηρίζουμε όλες τις απεργιακές κινητοποιήσεις** διάφορων κλάδων στις 13/2 και επιδιώκουμε την επέκταση και συντονισμό σε όλους τους κλάδους.

**Δίνουμε τη μάχη για μαζική και μαχητική συμμετοχή στη γενική απεργία της 18/2.** Απεργιακή συνέχεια και κλιμάκωση, για την ανατροπή της επίθεσης κεφαλαίου, επιχειρηματιών, κυβερνήσεων και ΕΕ στον κόσμο της εργασίας. Αγώνας για ανατροπή της αντεργατικής πολιτικής της κυβέρνησης, Ε.Ε., κεφαλαίου, του γύψου της «μεταμνημονιακής επιτροπείας» που στηρίζει το σύνολο των αστικών πολιτικών δυνάμεων.